รายการเดินหน้าประเทศไทย : สายธารพระเมตตา จากภูมิปัญญาสู่งานศิลป์
กระทรวงวัฒนธรรมสืบสานพระราชปณิธานสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ด้านการอนุรักษ์ผ้าไทย พร้อมเชิญชวนประชาชนร่วมชมนิทรรศการผ้าไทย "สายธารพระเมตตา จากภูมิปัญญาสู่งานศิลป์" ณ หอศิลป์ร่วมสมัย ถนนราชดำเนิน



นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวในรายการเดินหน้าประเทศไทย ว่า นิทรรศการสายธารพระเมตตา จากภูมิปัญญาสู่งานศิลป์ ที่จัดขึ้น ณ หอศิลป์ร่วมสมัย ถนนราชดำเนิน เป็นนิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ที่ทรงมีคุณูปการอเนกอนันต์ในด้านการส่งเสริมผ้าไทย ซึ่งภายในงานมีการจัดแสดงผ้าไทยหลากหลายประเภท ทั้งผ้าฝ้าย ผ้าไหม ผ้าชาวเขา และตัวอย่างการออกแบบเสื้อผ้าไทยแฟชั่นร่วมสมัย สามารถสวมใส่ในชีวิตประจำวันได้ 



รัฐมนตรีว่าการกระทรวงวัฒนธรรม กล่าวด้วยว่า กระทรวงวัฒนธรรมยังจัดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 อีก 3 คือ กิจกรรม 5 ศาสนามหามงคล ที่ศูนย์วัฒนธรรมแห่งประเทศไทย วันที่ 16 สิงหาคมนี้ ตั้งแต่เวลา 09.00 น.เป็นต้นไป  การแสดงโขนเฉลิมพระเกียรติ ณ โรงละครแห่งชาติและศูนย์วัฒนธรรมแห่งประเทศไทย และจัดทำวีดีทัศน์เฉลิมพระเกียรติ ความยาว 4 นาที ออกอากาศทางสถานีโทรทัศร์ต่างๆ และโซเชียลมีเดีย

ฐิตาวัลย์ ลาภขจรสงวน /สวท.